Kommissionens afgørelse

af 27. juni 2000

om godtagelse af tilsagn i forbindelse med antidumpingproceduren vedrørende importen af flade paller af træ med oprindelse i Republikken Polen

(meddelt under nummer K(2000) 1668)

(2000/437/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 8, stk. 1,

under henvisning til Kommissionens forordning (EF) nr. 1023/97 af 6. juni 1997 om indførelse af en midlertidig antidumpingtold på importen af flade paller af træ med oprindelse i Polen og om godtagelse af tilsagn afgivet af visse eksportører i forbindelse med den pågældende import(3), ændret ved forordning (EF) nr. 1632/97(4) og (EF) nr. 1633/97(5), særlig artikel 2,

efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Kommissionen indførte ved forordning (EF) nr. 1023/97 (i det følgende benævnt "forordningen om midlertidig told") en midlertidig antidumpingtold på importen af flade paller af træ henhørende under KN-kode ex 4415 20 20 og med oprindelse i Republikken Polen, og godtog tilsagn afgivet af visse eksporterende producenter. Disse tilsagn vedrørte kun en type paller, nemlig EUR-paller.

(2) Eftersom der i forbindelse med undersøgelsen anvendtes stikprøveteknik, kunne anmodninger om fornyet undersøgelse i henhold til artikel 11, stk. 4, i forordning (EF) nr. 384/96 ikke imødekommes. Men for at sikre ligebehandling af nye eksportører og de samarbejdsvillige selskaber, som ikke indgik i stikprøven i den oprindelige undersøgelse, blev forordningen om midlertidig told ændret. I henhold til artikel 2 i forordning (EF) nr. 1632/97 kan Kommissionen godtage tilsagn afgivet af nye polske eksporterende producenter vedrørende eksporten af EUR-paller, forudsat at de opfylder kriterierne i den pågældende forordning.

(3) Rådet indførte ved forordning (EF) nr. 2334/97(6), senest ændret ved forordning (EF) nr. 2048/1999(7), en endelig antidumpingtold på importen af flade paller af træ med oprindelse i Republikken Polen.

B. ANMODNING FRA NYE EKSPORTØRER

(4) Efter vedtagelsen af forordning (EF) nr. 2334/97 anmodede yderligere seks nye polske eksporterende producenter om at blive omfattet af artikel 2 i forordning (EF) nr. 1023/97 og afgav tilsagn vedrørende EUR-paller. De forelagde også tilstrækkelige beviser i henhold til artikel 2 i forordning (EF) nr. 1023/97 for, at de rent faktisk er nye eksporterende producenter. I overensstemmelse med artikel 2 i Kommissionens forordning (EF) nr. 1023/97 bør tilsagnene afgivet af disse seks polske eksporterende producenter vedrørende EUR-paller godtages.

C. TILBAGETRÆKNING AF TILSAGN

(5) To polske eksporterende producenter, P.P.H. "Pamadex" og P.H.U. "Akropol", hvis tilsagn Kommissionen godtog ved forordning (EF) nr. 1023/97, har meddelt, at de ikke længere fremstiller den pågældende vare. Kommissionen underrettede dem derfor om, at den ville fjerne dem fra listen over selskaber, hvis tilsagn var godtaget. De to selskaber fremsatte ingen indvendinger i den forbindelse. Det skal også bemærkes, at disse to selskaber igen kan afgive tilsagn, hvis de beslutter sig for at genoptage produktionen og eksporten af EUR-paller.

D. SELSKABER, DER ER OMFATTET AF TILSAGNET

(6) Af klarhedshensyn anføres alle de selskaber, der er omfattet af tilsagnet, i bilaget til denne afgørelse -

TRUFFET FØLGENDE AFGØRELSE:

Artikel 1

De tilsagn, der er afgivet vedrørende EUR-paller af:

- P.P.H.U. "ELMA" S.C., Sobieseki

- P.P.H SWENDEX S.C., Lublin

- P.P.H.U. Zbigniew Marek, Andrichow

- Pomorski Serwis Paletowy Sp.zo.o., Kobylnica

- "EMI" S.C., Bilgoraj

- P.P.H.U. ROMAX Import-Eksport, Wroclaw

i forbindelse med antidumpingproceduren vedrørende importen af flade paller af træ med oprindelse i Polen og henhørende under KN-kode ex 4415 20 20, godtages.

Artikel 2

De tilsagn, der er afgivet vedrørende EUR-paller af:

- P.P.H. "Pamadex", Ligota

- P.H.U. "Akropol", Krakow

i forbindelse med antidumpingproceduren vedrørende importen af flade paller af træ med oprindelse i Polen og henhørende under KN-kode ex 4415 20 20, bortfalder.

Artikel 3

Artikel 1 og 2 træder i kraft dagen efter offentliggørelsen af denne afgørelse i De Europæiske Fællesskabers Tidende.

Udfærdiget i Bruxelles, den 27. juni 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 150 af 7.6.1997, s. 4.

(4) EFT L 225 af 15.8.1997, s. 11.

(5) EFT L 225 af 15.8.1997, s. 13.

(6) EFT L 324 af 27.11.1997, s. 1.

(7) EFT L 255 af 30.9.1999, s. 1.

BILAG

Producent

>TABELPOSITION>